
Грант саны көбейді 

 М. Қозыбаев атындағы Солтүстік Қазақстан мемлекеттік университетіндегі қабылдау комиссиясы білім гранттарына үміткерлерден өтініш қабылдауда. Шілденің 23-інен бері бір мыңнан астам талапкерден өтініш түскен. Құжаттар қабылдау үстіміздегі айдың соңғы күніне дейін жалғасады.
Еліміз бойынша жыл сайын жоғары білімді мамандарды даярлауға мемлекеттен бөлінетін гранттар саны артып келеді. Өткен жылы 32 мыңға жуық талапкер тегін оқу мүмкіндігін алса, биыл қазақстандық жоғары оқу орындарына бюджеттік негізде түскісі келетіндерге 37 мыңға жуық грант бөлініп отыр. 
 Бұдан бөлек “Мәңгілік ел жастары – индустрияға!” (“Серпін – 2050”) бағдарламасы бойынша да гранттар қарастырылған. Біздің облысқа “Серпін – 2050” бағдарламасы бойынша 24 мамандыққа 330 грант бөлініп отыр. Бұл өткен жылғымен салыстырғанда 100 грантқа артық, – дейді СҚМУ-дің қабылдау комиссиясының жауапты хатшысы Гүлмира Оспанова. 
Грант бөлу кезінде талапкерлердің ҰБТ-да жинаған ұпайлары бірдей болса, ең алдымен, ауылдықтарға, “Алтын белгі” иегерлеріне және халықаралық олимпиадалардың жеңімпаздарына басымдық беріледі. 
Гүлмира Жабайқызының айтуынша, қабылдау ережелерінде өзгешелік жоқ. “Тек колледждерден кейін жоғары оқу орнына түскісі келетіндер кешендік тестілеу кезінде екі бейіндік пән бойынша сынақтан өтетіндіктен, олардың шектік балы 35 пен 70-тің аралығында болмақ. Колледж бітіріп, кешендік тест тапсырған талапкерлердің саны 831 адамды құрады”, – деді ол. 
Тестілеуде шектік деңгейден төмен ұпай алғандар тамыздың 1-8-і аралығында құжат тапсырып, сол айдың 15-і мен 23-і аралығында тестілеуден қайта өтуіне болады. Сондай-ақ, талапкерлерге “Foundation” факультетінде даярлықтан өту мүмкіндігі беріледі. “Бұл жағдайда олар жыл бойы оқып, одан әрі жоғары оқу орнына түсе алады. Биылғы жылы даярлық факультетінде оқығандардың жетпіс пайызы тестілеуде жақсы нәтиже көрсетті”, – дейді қабылдау комиссиясының жауапты хатшысы. 
М. Қозыбаев атындағы Солтүстік Қазақстан мемлекеттік университеті қазақ және орыс тілдерінде 48 мамандық бойынша кадрларды даярлайды. Сонымен қатар магистратурада – 23, PhD докторантурада 4 мамандық бойынша білім алады. Қазіргі таңда өтініш берген талапкерлердің басым бөлігі педагогикалық, техникалық, ауыл шаруашылығы мамандықтарын таңдауда.

